Trondheim Teknikersamfunn

**Trondheim Teknikersamfunn** (TTS) er en tidligere paraplyorganisasjon for linjeforeninger tilknyttet teknologiske utdanninger ved Høgskolen i Sør-Trøndelag (HiST), senere Norges teknisk-naturvitenskapelige universitet (NTNU). Organisasjonen ble stiftet 1. september 1912 i forbindelse med etableringen av Trondhjems tekniske mellomskole.

TTS var organisert som en paraplyorganisasjon bestående av interesseforeninger og linjeforeninger fra de tekniske skolene i Trondheim. Organisasjonen hadde et styre med representanter fra medlems-foreningene, samt et arbeidsutvalg med ansvar for den daglige driften.

Organisasjonens virksomhet omfattet både faglige, sosiale og studentpolitiske aktiviteter, og har drevet under slagordet "*Med blikk for teknikk og øye for det gøye*" siden oppstarten.

## Historie
Trondheim Teknikersamfunn ble etablert i 1912 som et felles studentorgan for tekniske utdanninger i Trondheim. Formålet var å ivareta studentenes faglige og sosiale interesser samt å fremme samarbeid mellom studentmiljøer.

Som studentforeninger flest hadde TTS perioder hvor den vekslet mellom mer og mindre aktivitet, med storhetstider etter større omorganiseringer i utdanningssektoren som etter skolesammenslåingene på 1990-tallet og etter skolereformen på 1960-tallet, hvor foreningen for eksempel utgjorde en viktig rekrutteringsbase for fagforeningen NITO som organiserte den samme gruppen fagpersoner i arbeidslivet.

Etter fusjonen mellom HiST og NTNU i 2016 fikk TTS igjen en oppblomstring som samarbeidsorgan for linjeforeningene for de tidligere høgskolestudiene, men selv om disse linjeforeningene ble værende organisatorisk samlet gjennom TTS de første årene førte ikke dette til noen langvarig styrking av foreningen, blant annet grunnet de strenge sosiale begrensningene knyttet til COVID-19 pandemien i 2020 og 2021 som forhindret kontinuitet i aktiviteter og rekruttering.

TTS ble oppløst 7. februar 2023.

## Aktivitetsområder
De fleste linjeforeningene tilknyttet studiestedene på Kalvskinnet var organisert som medlemsforeninger av Trondheim Teknikersamfunn både før og etter sammenslåingen mellom HiST og NTNU i 2016. Disse inkluderte Tim&Shænko (Byggingeniør), TIHLDE (Dataingeniør), Elektra (Elektroingeniør), MIT (Maskiningeniør), Logitas (Logistikkingeniør), KOM (Kjemi og Material), Nucleus (Bioingeniør), Fraktur (Radiografi), Cibus (Matvitenskap) og Navitas / Vivas (Fornybar Energi).

Trondheim Teknikersamfunn fungerte også som en viktig arena for engasjement på tvers av studieretninger ved at organisasjonen hadde et bredt utvalg tverrfaglige medlemsforeninger, som blant annet omfattet følgende: Studentutvalget (SUS), Arbeidsutvalget (AU), Studenthytta, Sportsgruppa (STIH), Klatre, Dykker, Friluft, Aero, Elektro, Studentbussen, Kjellern, Filmgruppa TRK, Musikk, Foto, Astro, Teknikus, Laiv og Spill (LoS), Vin, Kristen og Paintball. Arbeidsutvalget organiserte også årlig en rekke felles aktiviteter åpent for alle studenter på Kalvskinnet som inkluderte Nyttårsball, Allestyresfest, Gaukrenn, Rebusløp i sentrum, fellestur til skistedet Åre i Sverige og sosiale kvelder på studentkjelleren.

## Referanser


## Eksterne lenker

* 
* 
*